23PES-143

EH Bildu Nafarroa talde parlamentarioari atxikitako foru parlamentari Laura Aznal Sagasti andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

Iragan urriaren 9an, Estatuko Aldizkari Ofizialean argitaratu zen Trantsizio Ekologikorako eta Erronka Demografikorako Ministerioak ingurumen-inpaktuaren aldeko adierazpena eman duela, zenbait baldintzarekin, Forestalia enpresak jarri nahi duen goi-tentsioko lineari, zeina REEk Sakanan jarri nahi duenarekiko paraleloan joanen bailitzateke.

Forestalia enpresaren beste proiektu bat gehiago da. Oso goi-tentsioko beste linea bat da, 400KV-koa eta 270 Km-koa Zaragoza eta Gatika artean, enpresa horren poligono eolikoetan sortutako elektrizitatea eramateko: Keneo, Kaori, Kari, Kasumi, Keiko eta Kirin, Uncastillo (Zaragoza) aldean.

Goi-tentsioko linea hori Carcastillotik sartzen da Nafarroan, eta Kaseda, Galipentzu, Murillo, Uxue, Pitillas, Beire eta Erriberri zeharkatu ondoren EAErantz doa.

Ministerioak proiektuari ezarritako baldintzen artean nabarmentzen da Forestaliaren lineak REEren linearekin partekatu behar dituela babesak, "baldin eta teknikaren eta araudiaren arabera hori egiterik badago". Ingurumen-inpaktuaren adierazpenean honako hau esaten da: *"Linea egiteko azken proposamenak linea egitean ukitutako autonomia-erkidegoetako ingurumen arloko organoen aldeko txostena izan behar du".*

2022ko apirilean, Landa Garapeneko eta Ingurumeneko Departamentuak bigarren txosten bat –aurkakoa– igorri zion ministerioari, 2021ean egindako lehen azterlanari Forestaliak aurkeztutako alegazioei erantzuteko.

Hori guztia ikusita, honako hau galdetzen diot Nafarroako Gobernuari:

* Aldaketarik izan al da Forestaliaren proiektuan? Hala baldin bada, zer aldatu da?
* Ministerioak ez al du aintzat hartu Nafarroako Gobernuko Landa Garapeneko eta Ingurumeneko Departamentuko Zuzendaritza Nagusiak emandako aurkako txostena? Hala baldin bada, inoiz gertatu al da Trantsizio Ekologikorako eta Erronka Demografikorako Ministerioak entzungor egitea Ingurumen Zuzendaritza Nagusiak emandako txostenei?
* Nafarroako Gobernuak zer eginen du Forestaliaren proiektu hori dela-eta?
* 2023ko urriaren 9ko 241. EAOn argitaratu zen DIAren azterlan teknikoan adierazitako ikusita, Nafarroako Gobernuak proiektua egitearen aurkako txostena mantenduko al du?

Iruñean, 2023ko urriaren 11n

Foru parlamentaria: Laura Aznal Sagasti